Helsingin kaupungin ympäristötarkastajan mukaan pesää on kuvattu luvatta ja tarkoituksella.

Vanhankaupunginlahdella pesivien merkikotkien pesintää on Helsingin kaupungin ympäristötoimen ja Yle Uutisten tietojen mukaan häiritty droonilla kuvaamalla.

Ympäristötarkastaja Tuomas Lahti kertoo, että linnut nousivat pesästä droonin takia. Hän toivoo, etteivät linnut hylänneet pesää pysyvästi tämän takia.

Merikotkan pesinnän tahallinen häiritseminen on luonnonsuojelulain mukaan ympäristörikos.

Kaupunki on aiemmin helmikuussa tiedottanut (siirryt toiseen palveluun), että liikkumista kotkien asuttaman Klobbenin saaren lähellä pitäisi välttää.

Kotkapariskunta on remontoinut saarella olleen harmaahaikaran pesän. Käynnissä oleva helmi- ja maaliskuun vaihde on merikotkien munimisaikaa.

Muninnan jälkeen naaras jää hautomaan munia ympärivuorokautisesti. Pesimärauhan häirintä voi olla kohtalokasta, jos munat jäävät sen takia vartioimatta.

Lahden mukaan alueella on paljon variksia ja korppeja, jotka kyttäävät lähteekö kotka pesästä. Varikset voivat tällöin käydä nokkimassa munat rikki.

Lue lisää:Merikotkapariskunta kaavailee perheenlisäystä Helsingin keskustassa – vainoista ja myrkyistä selvinnyt laji yllätti tottumalla ihmiseen